projecte-aina/catalan_government_crawling huggingface dataset:
Lectura i interpretació de documents a càrrec de F. Xavier Rivera, del Grup de recerca en Estudis Medievals de la Universitat de Lleida
Curs pràctic de Paleografia (característiques de l'escriptura) i Diplomàtica (ciència del document), aplicat a la documentació produïda en l'època medieval.
L'objectiu consisteix a proporcionar les eines bàsiques per aprendre a llegir i comprendre documents d'aquesta època (s.
XIV-XV), escrits en català i en llatí (de caràcter privat, municipal i eclesiàstic).
Corresponen a l'àmbit de Cervera i la seva zona d'influència.
S'observaran les característiques principals del tipus d'escriptura utilitzat durant aquests segles (gòtica cursiva catalana, especialment la notarial).
La pràctica inclourà els aspectes teòrics associats, especialment les abreviatures, els sistemes de datació, les unitats de compte del sistema monetari, les diferents tipologies documentals i l'estructura dels documents.
Va adreçat a totes aquelles persones que, sense coneixements previs, desitgin iniciar-se en la lectura de documents medievals i, al mateix temps vulguin familiaritzar-se amb les tipologies documentals més freqüents: testaments, capítols matrimonials, operacions de compravenda de crèdit (violaris i censals morts) i de patrimoni (peces de terra), etc.
En funció del desenvolupament de les sessions hom preveu tractar d'altres tipus de documents, com ara els següents: acords, actes, inscripcions de veïnatge o de bateig, aniversaris, cartes, comandes-dipòsit, comptes, contractes (d'aprenentatge i de lloguer), debitoris, establiments emfitèutics, inventaris, denúncies de manifest, manumissions, marmessories, nomenaments, procuradories, provisions, sentències arbitrals, substitucions, suplicacions i tutories-curadories.
Dates: divendres 6, 13, 20 i 27 de març de 2020
Lloc: Arxiu Comarcal de la Segarra.
Formació a càrrec de F. Xavier Rivera, del Grup de recerca en Estudis Medievals de la UdL
Inscripcions, fins al 5 de març, a [EMAIL] o al tel. 973 53 17 18.
'Quan la natura es deixava fotografiar', una exposició pels carrers de la ciutat
FineArt Igualada és un esdeveniment de fotografia que compta amb obres de fotògrafs d'arreu del món i on les exposicions es reparteixen per diverses sales de mostres efímeres.
Un dels espais efímers són els carrers de la ciutat on l'Arxiu Comarcal de l'Anoia (ACAN) ha volgut exposar una mostra de fotografies.
L'any 2020 és l'Any Internacional de la Sanitat Vegetal, és a dir, de la salut de les plantes.
Amb aquesta exposició, es vol fer pales la importància de la preservació de la natura.
La natura és des de sempre un dels principals temes dels nostres fotògrafs i, per aquest motiu, mostrem una part de les fotografies que van dedicar, sobretot, al riu Anoia, a les muntanyes que hi ha a la Conca, als arbres i camins del nostre entorn.
Més de tres-centes mil imatges formen part de l'ACAN i abasten des de finals del segle XIX fins als nostres dies.
Una vegada més, amb una mostra de fotografies de gran format i posant-les a l'abast de tot el públic, l'exposició es troba pels carrers de la ciutat.
Per a més informació cliqueu aquí https://fineartigualada.cat/ca
Presentació de projectes fins el 9 d'abril
Ja és oberta la convocatòria per a la selecció de projectes en residència 2020 a l'Arxiu Comarcal de l'Urgell.
Des de l'Arxiu Comarcal de l'Urgell (ACUR) volem donar suport als creadors i investigadors que produeixin, reflexionin o investiguin, des de qualsevol disciplina de les ciències o de la creació artística, al voltant dels documents i els arxius com a matèria primera d'inspiració o subjecte de treball.
Per aquest motiu l'ACUR posa a disposició dels residents els seus fons per tal de poder dur a terme les seves creacions i recerques.
Amb un especial interès a facilitar l'intercanvi, el diàleg cultural i la interacció entre els residents i els seus projectes amb els habitants del territori.
L'Arxiu posa a disposició dels residents seleccionats diversos espais per a la realització d'investigacions o projectes de creació, experimentació i de pensament.
I al centre de la ciutat de Tàrrega, oferim un allotjament temporal amb diversos dormitoris, cuina-menjador i alguns espais comuns.
Els projectes escollits s'hauran de desenvolupar en un mínim de 15 dies a un màxim de 30, durant el període de la residència, entre l'1 i el 31 de juliol de 2020.
La selecció dels projectes es farà per part d'un comitè format per arxivers, historiadors, professors universitaris i artistes de prestigi reconegut.
Període de la residència: de l'1 al 31 de juliol de 2020
Estada: un mínim de 15 dies a un màxim de 30
Termini per presentar els projectes: 9 d'abril de 2020
El butlletí de l'Arxiu Comarcal del Pla de l'Estany arriba al seu número 15 amb un especial dedicat a la fotografia
L'Arxiu Comarcal del Pla de l'Estany acaba de publicar el seu darrer butlletí, el Tabulari número 15.
És un número especial dedicat íntegrament a les fotografies que es custodien a l'Arxiu.
En aquest Tabulari, els lectors poden veure l'àmplia gamma de fotografies que estan al seu abast, des de les postals de l'Estany de Banyoles de fa més de cent anys fins a les fotografies actuals, en digital, de qualsevol indret de la comarca.
I, el més fonamental, s'explica de quina manera les persones poden consultar-les i en poden treure profit, des d'obtenir còpies fins a usar-les públicament.
Es pot descarregar el butlletí en PDF des de l'enllaç que oferim en aquesta notícia i es pot aconseguir el butlletí en paper al mateix Arxiu Comarcal, a les biblioteques, a les llibreries i als ajuntaments del Pla de l'Estany.
El Departament de Cultura de la Generalitat de Catalunya, el Consell Comarcal d'Osona i la senyora Laura Grau Alicart han subscrit el contracte d'ingrés del fons personal del musicòleg i pedagog musical Joaquim Maideu i Puig
Joaquim Maideu i Puig (Ripoll, 1938 -Vic, 1996) músic, compositor i estudiós del floklore; professor de pedagogia musical a l'Escola de Mestres de la Universitat de Vic des de la seva fundació, l'any 1977, i director de l'Escola de Música de Vic (1971-1992), la qual convertí en un model per a molts centres d'arreu del país.
Paral·lelament fou membre fundador i professor de l'Escola de Pedagogia Musical, mètode Irineu Segarra (1972-1987); membre de l'equip tècnic del Secretariat de Corals Infantils de Catalunya i organista de la catedral de Vic des de l'any 1990 fins a la seva mort.
Joaquim Maideu fou autor de moltes publicacions especialitzades en folklore i pedagogia musical.
A banda, en el decurs de la seva prolífica vida professional sobresurten les adaptacions i traduccions al català d'obres musicals i peces corals d'autors anglesos, alemanys, francesos i hongaresos.
La documentació que ingressa a l'Arxiu Comarcal d'Osona reflecteix aquesta doble trajectòria professional: la de pedagog i la de musicòleg.
En total són més de 90 capses entre documentació textual original i la part de la biblioteca personal que en tanta cura va aplegar en vida i que la seva senyora continuà després.
El fons ha estat treballat i classificat respectant els eixos centrals de la seva activitat professional: formació, obra, activitat docent i biblioteca musical, la qual és molt extensa i especialitzada formada essencialment per cançoners, partitures, llibres de folklore i de pedagogia musical de tots els temps i d'àmbit europeu.
Per més informació sobre el fons personal de Joaquim Maideu podeu accedir a Arxiu en línia.
A l'esquerra, Marta Lanau i a l'esquerra, Nativitat Castejón als estudis de Catalunya Música- Catalunya Ràdio.
El 12 de març, a la seu de Catalunya Música, va tenir lloc una entrevista al programa "Assaig general", dirigit per Albert Torrens, durant la qual es va comentar el llibre titulat Benvingut Socias Mercadé (1877-1952), un músic vendrellenc per descobrir.
Estudi del seu llegat a l'Arxiu Comarcal del Baix Penedès, editat el 2019 pel Departament de Cultura de la Generalitat de Catalunya i el Consell Comarcal del Baix Penedès.
L'entrevista va ser conduïda per Marta Lanau i va participar Nativitat Castejón, autora del llibre i directora de l'Arxiu Comarcal del Baix Penedès.
Es va fer una breu sinopsi de la biografia del compositor i es van poder escoltar alguns fragments de les seves obres que han estat enregistrades en un CD que acompanya el llibre.
Entre les obres seleccionades destaquen un Preludi per a orgue dedicat a Pau Casals de 1894, Esbarjos, amb lletra d'Apel·les Mestres, Al Sagrat Cor de Jesús, amb lletra de mossèn Jacint Verdaguer i Queixa amorosa, amb lletra de Joan Ramon i Soler.
Les obres han estat interpretades per l'organista Josep Mateu, els pianistes Jordi Joan Pascual, Àlex Jordi i la soprano Griselda Ramon.
Xosé Aviñoa, catedràtic de la Universitat de Barcelona, ha redactat el pròleg del llibre i el comentari musical d'aquest primer enregistrament del mestre Socias.
Aquesta primera biografia del compositor ha estat possible gràcies a la col·laboració dels Amics de l'Orgue del Vendrell, Aigües del Vendrell, Diputació de Tarragona, Fundació Privada Mútua Catalana i Associació Musical Pau Casals del Vendrell.
L'enregistrament de les dotze obres del CD ha anat a càrrec de l'Ajuntament del Vendrell.
L'Arxiu Comarcal de la Garrotxa romandrà tancat per les mesures preventives amb motiu del coronavirus SARS-CoV-2
D'acord amb les instruccions de l'Ajuntament d'Olot, l'Arxiu romandrà tancat al públic des de la tarda del divendres 13 de març fins un altre avís, en funció de l'evolució de la situació epidemiològica.
Us continuem oferint els nostres recursos i activitats des d'.
Gràcies per la vostra comprensió.
Ja és oberta la convocatòria per a la selecció de projectes en residència 2020 a l'Arxiu Comarcal de l'Urgell
El programa de la residència es situa en un arxiu públic en una petita ciutat a la regió de Catalunya.
Des de l'Arxiu Comarcal de l'Urgell (ACUR) volem donar suport als creadors i investigadors que produeixin, reflexionin o investiguin, des de qualsevol disciplina de les ciències o de la creació artística, al voltant dels documents i els arxius com a matèria primera d'inspiració o subjecte de treball.
Per aquest motiu l'ACUR posa a disposició dels residents el seus fons per tal de poder dur a terme les seves creacions i recerques.
Amb un especial interès a facilitar l'intercanvi, el diàleg cultural i la interacció entre els residents i els seus projectes amb els habitants del territori.
Els objectius del programa de residència són:
L'Arxiu posa a disposició dels residents seleccionats diversos espais per a la realització d'investigacions o projectes de creació, experimentació i de pensament.
I oferim un allotjament temporal amb diversos dormitoris, cuina, menjador i alguns espais comuns.L'ACUR ofereix allotjament gratuït en habitacions individuals en un apartament, amb ús d'espais comuns (cuina. menjador, sala d'estar, estudi), situat al centre de la ciutat.
L' ACUR s'ofereix per fer d'enllaç entre la persona resident i la xarxa cultural i social local.
Les sol·licituds estan obertes a artistes o professionals de qualsevol sector de l'art, la cultura o les ciències.
Creadors, investigadors de tots els camps (arts visuals, literatura, música, ciències socials, ciències naturals, científics, etc.) que vulguin centrar les seves obres o projectes d'investigació en ACUR.
Els projectes escollits s'hauran de desenvolupar en un mínim de 15 dies a un màxim de 30, durant el període de la residència, entre l'1 i el 31 de juliol de 2020.
La selecció dels projectes es farà per part d'un comitè format per arxivers, historiadors, professors universitaris i artistes de prestigi reconegut:
Període de la residència: de l'1 al al 31 de juliol de 2020
Estada: un mínim de 15 dies a un màxim de 30
Termini per presentar els projectes: 9 d'abril de 2020
En el marc del projecte 'Catalunya des dels arxius: esdeveniments, festes populars i altres celebracions'
Ca 1962 [Arxiu Comarcal del Pallars Sobirà]
Des de la declaració de la pandèmia per la Covid-19, no es podran celebrar multitud d'esdeveniments i festes populars fortament arrelades a les tradicions i costums dels nostres pobles i comarques.
Per aquest motiu, des de la Xarxa d'Arxius Comarcals iniciem la difusió del projecte 'Catalunya des dels arxius: esdeveniments, festes populars i altres celebracions' amb l'objectiu d'apropar-vos a casa les nostres festes més tradicionals que, enguany, no es podran gaudir presencialment.
Iniciem aquest cicle amb un primer capítol dedicat a la Setmana Santa a Catalunya.
Us recordem que a través del nostre cercador de fons i documents Arxius en Línia podeu trobar multitud de documents relacionats amb la Setmana Santa, com per exemple les Ordenances de 1718 de la Reial Congregació de la Puríssima Sang de Reus i també a XAC_premsa, que incorpora premsa històrica, local i comarcal, digitalitzada des de l'any 1808.
A continuació, us presentem una selecció d'articles, vídeos i exposicions virtuals relacionats amb aquesta commemoració cristiana:
Reviu amb l'Arxiu Comarcal de la Ribera d'Ebre la Processó de l'Angelet, de la vila d'Ascó, de l'any 1970
La processó és una de les més populars i tradicionals de la Ribera d'Ebre i es celebra el diumenge de resurrecció.
La Passió i Mort de Crist a la Val d'Aran
Sobre les processons de Dijous i Divendres Sant de Bossòst explicades per Ramon Violant i Simorra el 1949.
La celebració de les Caramelles el primer diumenge de Pasqua.
L'Arxiu Comarcal de l'Alt Penedès us convida a gaudir la Setmana Santa des de casa amb una selecció de vídeos.
L'Arxiu Comarcal de l'Alt Penedès us convida a gaudir la Setmana Santa des de casa amb un seguit d'imatges seleccionades.
Recull fotogràfic de Setmana Santa
Exposició virtual de fotografies relacionades amb la Setmana Santa de l'Arxiu Comarcal del Pallars Sobirà.
Recorregut històric des del segle XVII fins a l'actualitat, per l'historiador Héctor López.
La Venerable Congregació dels Dolors de Mataró
Recordem l'exposició sobre la Setmana Santa
Fa 25 anys dels Símbols de la processó del Diumenge de Rams a Tortosa.
Exposició d'imatges a través de les xarxes socials de l'Arxiu Comarcal del Ripollès.
L'Arxiu Comarcal de l'Alt Urgell ofereix una Setmana Santa virtual
L'Arxiu Comarcal de l'Alt Urgell us convida a gaudir la Setmana Santa des de casa amb un seguit d'imatges seleccionades.
També podeu trobar interessants publicacions de documents, imatges i vídeos sota el hashtag, en les xarxes socials dels Arxius Comarcals de la Segarra, del Pla de l'Estany, del Vallès Oriental, Garraf i Arxiu Històric de Tarragona entre molts d'altres.
L'Arxiu Comarcal del Solsonès portarà a terme un curs de paleografia i diplomàtica, en el marc dels actes que organitzen els diferents arxius comarcals (Xarxa d'Arxius Comarcals) per aquestes dates.
Les inscripcions -via telemàtica [EMAIL] - s'obriran per la diada de Sant Jordi.
L'edició d'aquest primer curs té les places limitades i tindrà un caràcter eminentment pràctic.
El personal docent i supervisor del curs el formen els tècnics de l'Arxiu Comarcal del Solsonès que l'han elaborat i dissenyat.
S'estudiaran diferents documents del segle XII relacionats amb la comarca.
La transcripció i, també, l'estudi del seu significat formen part del contingut que es vol transmetre.
El format triat per desenvolupar el curs permet que hi puguin participar persones de diferents nivells.
Per més informació consulteu la fitxa tècnica del curs.
Cursos en línia de l'Arxiu Comarcal del Solsonès:
CURS PRÀCTIC DE PALEOGRAFIA I DIPLOMÀTICA (I)
Des de l'Arxiu Comarcal de l'Urgell (ACUR) volem donar suport als creadors i investigadors que creïn, reflexionin i/o investiguin, des de qualsevol disciplina de les ciències o de la creació artística, al voltant dels documents i els arxius com a matèria prima d'inspiració o subjecte de treball.
Per aquest motiu l'ACUR posa a disposició dels residents el seu equipament per tal de poder dur a terme les seves creacions i recerques.
L'Arxiu disposa de diversos espais per a la realització d'investigació i projectes de creació, experimentació i de pensament.
Al centre de la ciutat oferim un allotjament temporal amb diversos dormitoris amb bany, cuina, menjador, sala d'estar i espais comuns.
Amb un especial interès en facilitar l'intercanvi i el diàleg cultural i la interacció entre els residents i els seus projectes amb els habitants del territori.
Amb motiu del 80è aniversari de la primera exposició de roses, l'Arxiu Comarcal del Baix Llobregat i l'Ajuntament de Sant Feliu de Llobregat van realitzar l'exposició de "Roses en essència" que recull la història de les exposicions de roses de Sant Feliu de Llobregat, la trajectòria dels roseristes i les característiques de les roses més destacades.
En aquesta secció es pot consultar tot el contingut de l'exposició "Roses en l'essència" pel que fa a la història de les exposicions durant el període de 1928 a 2008, amb els documents que es van utilitzar per fer aquesta mostra.
Amb motiu d'aquesta mostra, l'Arxiu va realitzar tres audiovisuals, entre ells l'audiovisual de la "Rosa en escena".
La Xarxa d'Arxius Comarcals de Catalunya ofereix un programa amb més de 130 esdeveniments del 15 de març al 24 de juny
Jugant a trencar l'olla, als anys cinquanta, a la masia que s'anomena can Cansalada, a La Sala (Jorba, Anoia)
La Xarxa d'Arxius Comarcals de Catalunya ofereix un programa d'exposicions i actes virtuals que reprodueixin les festes populars, esportives i esdeveniments de tota Catalunya a través dels documents dels arxiu.
Els 8 capítols, amb més de 130 esdeveniments, permetran viure ' digitalment' aquelles festes populars, activitats esportives i esdeveniments que s'han ajornat o suspès pels efectes del COVID19.
Catalunya des dels arxius: esdeveniments i festes populars digitals proposa la elaboració de productes digitals que reprodueixin esdeveniments, festes populars, esportives, socials, etc. de les diferents comarques durant el període de confinament.
Aquest recull permet viure digitalment aquells esdeveniments més significatius dels dies de confinaments i disposar d'una agenda d'activitats i/o esdeveniments digitals a través de les propostes dels diferents arxius comarcals.
Aquesta proposta s'anirà alimentant de forma progressiva i cronològica, segons els diferents esdeveniments.
Per capítols temàtics que agrupen els diferents continguts digitals dels arxius comarcals.
8 Capítols que comencen en la Setmana Santa i finalitzen amb les festes de foc de Sant Joan i l'arribada de l'estiu.
Altres recursos que tenim ara operatius són:
Sol·liciteu data i hora per accedir a la sala de consulta de l'Arxiu i especifiqueu la documentació que voleu consultar.
Sol·liciteu l'alta als serveis de l'Arxiu i també rebreu informació sobre les activitats que s'organitzen.
Expresseu el vostre grau de satisfacció, les vostres reclamacions i/o suggeriments com a usuaris dels arxius de la Xarxa.
Els arxius de la Xarxa poden facilitar la consulta de documentació qualificada com d'accés restringit, sempre que existeixin motius d'investigació que així ho justifiquin.
Per a la consulta de documentació amb restriccions d'accés regulades per normativa, la persona interessada haurà de signar un compromís de confidencialitat.
Resolució de la residència de creació, recerca i investigació a l'ACUR 2019
Pilar Rosado Rodrigo, with the 'Atles d'imatges: la mirada que abraça el temps perdut' project
L'Arxiu Comarcal de l'Urgell publica la resolució de la residència de creació recerca i investigació a l'ACUR 2019
El dilluns 8 d'abril, la comissió formada per Ramon Alberch (Arxiver i historiador.
President d'arxivers sense fronteres internacional), Joan Busqueta (Professor d'Història Medieval de la Universitat de Lleida, i director del Departament d'Història de la Facultat de Lletres de la Universitat de Lleida), Joan Fontcuberta (Artista, docent, crític i promotor d'art, especialitzat en fotografia), Oriol Fontdevila (Comissari, escriptor i investigador especialitzat en pràctiques artístiques i educació), Diego Rey (Artista, docent.
Treballa al Bulli Foundation) i la direcció de l'Arxiu Comarcal de l'Urgell, ha seleccionat les següents propostes per al programa de residències del 2019:
Francisco Navarrete Sitja, amb el projecte 'La interfaz primitiva'
Gabriella Zeno, amb el projecte 'Matrilinear Biographies'
Laure Bourgault, amb el projecte 'no name'
Pilar Rosado Rodrigo, amb el projecte 'Atles d'imatges: la mirada que abraça el temps perdut'
El nostre agraïment a tots els participants, tant els seleccionats com els que no, pel seu interès en la nostra entitat i aquest projecte.
Els convidem a seguir les nostres activitats i a participar en la propera convocatòria que sortirà publicada el novembre del 2019.
Els arxius de la Xarxa organitzen activitats didàctiques adreçades al coneixement dels arxius i de les fonts documentals com a recursos per a la docència de la història.
Les activitats principals que s'ofereixen són:
-Assessorament en treballs de recerca, de crèdits de síntesi i en estudis d'àmbit universitària
Per demanar informació o concertar qualsevol activitat adreceu-vos a l'Arxiu.
Seu de l'Arxiu Comarcal del Pallars Jussà
L'Arxiu Comarcal del Pallars Jussà (ACPJ) fou inaugurat el dia 12 de febrer de 2009.
Té la seva seu en un singular edifici de nova planta, dissenyat pels arquitectes Joan Arnalot i Elena Belart, i és situat al solar de l'antiga Casa Sullà, nissaga nobiliària trempolina que remunta al segle XV, dins del nucli antic de Tremp.
L'edifici acull també la seu del Consell Comarcal del Pallars Jussà.
El 23 de desembre de 2009, es va signar el conveni de col·laboració entre el Departament de Cultura i Mitjans de Comunicació, el Consell Comarcal del Pallars Jussà i l'Ajuntament de Tremp per a la gestió de l'Arxiu Comarcal del Pallars Jussà.
Aquest conveni i la legislació d'arxius vigent faciliten la incorporació del fons de l'arxiu municipal de Tremp i els fons que custodiava com el Notarial del Districte de Tremp, el Judicial, els fons dels municipis agregats a Tremp, etc, a la nova seu de l'arxiu comarcal.
L'Arxiu Comarcal del Pallars Jussà custodia documentació pública i privada de la comarca del Pallars Jussà d'acord amb el què estableix la llei 10/2001, d'arxius i documents.
Els seus fons més destacats són els de l'Ajuntament de Tremp i dels seus municipis agregats, el notarial de Districte de Tremp, entre altres.
També compta amb una important hemeroteca de publicacions de la comarca i una biblioteca auxiliar de temàtica històrica i d'arxivística.
Actualment, l'Arxiu Comarcal del Pallars Jussà compta amb 946 metres lineals de documentació.
Per conservar i difondre la memòria de la comarca
L'Arxiu Comarcal de l'Urgell organitza activitats didàctiques adreçades al coneixement dels arxius i de les fonts documentals com a recursos per a la docència de la història, incorporades en els plans de dinàmica educativa que elabora el Servei Educatiu de l'Urgell del Departament d'Educació.
Les nostres activitats didàctiques han d'esdevenir una eina estratègica per a la simbiosis de l'Arxiu amb la societat.
Aquesta relació ens permet donar a conèixer l'Arxiu i les funcions que desenvolupa, divulgar el fabulós patrimoni documental històric i administratiu que custodiem i, finalment, acompanyar als estudiants en les seves primeres passes en el camp de la investigació històrica i els drets cívic i democràtics.
Les activitats principals que s'ofereixen són:
-Assessorament en treballs de recerca, de crèdits de síntesi i en estudis d'àmbit universitària
Per demanar informació o concertar qualsevol activitat adreceu-vos a l' Arxiu.
Amb la voluntat d'apropar el centre a tota la ciutadania, l'Arxiu Comarcal de l'Urgell (ACUR) continua oferint el servei de consulta a la documentació el darrer dissabte no festiu de cada mes.
Amb aquest pas l'Arxiu pretén donar resposta a aquelles persones que, per diversos motius, no poden consultar els documents en l'horari habitual del centre.
Relació de dissabtes que l'Arxiu Comarcal de l'Urgell ofereix servei de consulta durant l'any 2020:
L'horari d'atenció al públic és de 9 a 14 h.
Els mesos de juliol i agost no hi ha servei de consulta els dissabtes al matí.